text: Nu skal vandet ikke koges længere
  18 december 2017 kl. 14.39
  Drikkevandet fra Vesterlund Vandværk ved Thyregod overholder atter vandkravene og skal derfor ikke længere koges før brug.
  
  Omkring 500-600 mennesker i Vesterlund har fået en tidlig julegave. Nu skal de nemlig ikke længere koge drikkevandet. Mandag eftermiddag ophæves kogeanbefalingen. I en uge har de knap 200 husstande i Vesterlund kogt drikkevandet før brug på grund af forurening.
  - Alle prøver overholder kvaliteten til drikkevandet, fortæller Bo Uttrup, miljøtekniker i Vejle Kommune, til TV SYD.
  Efter nytår foretages en opfølgende prøve, der skal vise, om drikkevandskvaliteten stadig overholder kravene.
  - Det er et helt nyt vandværk, der skulle skylles igennem, så der kunne dannes en naturlig film i filteret. Det tyder på, at det nu er i orden, vurderer Bo Uttrup.
  